**Massimo Savić** (Pula, 6. lipnja 1962. - Zagreb, 23. prosinca 2022.), hrvatski glazbenik i pjevač

Životopis
---------

Djetinjstvo je uglavnom provodio u Istri, iako su ga životne okolnosti odvele prvo do Italije, pa zatim do Australije. Srednju školu pohađa i završava u Zagrebu gdje započinje njegova glazbena karijera. 

Godine 1983. kao vođa legendarne new wave / synth-pop grupe **Dorian Gray** izdaje prvi - *Sjaj u tami*, te dvije godine kasnije drugi album *Za tvoje oči*. Grupa se proslavila ponajviše zahvaljujući fenomenalnom prepjevu grupe Walker Brothers *The sun ain't gonna shine anymore*, ali i upečatljivom glasu Massima Savića. 
Na žalost, članovi benda tih su godina eksperimentirali s drogom. Oni su na to gledali s umjetničke strane „kao na poticaj za stvaranje glazbe".
Bend se raspao 1986. zbog novčanih problema. Naime, članovi u Švedskoj potrošili dva i pol puta više dana snimanja od onoga što je Jugoton bio spreman platiti te su tražili od benda da ostatak potrošenih sati plate iz svoga džepa.. Menadžer Marijan Crnarić uspio je dogovoriti 42 koncerta po bivšoj Jugoslaviji što je članovima benda bilo dovoljno da zarade jedino za dnevnice dok je ostatak zarade otišao na pokrivanje duga Jugotonu. Bend se na kraju raspao zbog besparice i međusobnih optuživanja.
Nakon razlaza grupe započinje uspješnu samostalnu karijeru i objavljuje četiri albuma u suradnji s Zrinkom Tutićem. Slijedi zaokret u karijeri i art pop i rock projekti poput albuma na engleskom jeziku *Elements* ili vokal u grupi *Metal Guru*, uz istovremeno objavljivanje petog albuma u suradnji s Tutićem - *Benzina* 1995. godine. Upravo u vrijeme zenita hrvatske "dance" glazbe otpjevao je jedan od najduhovitijih hitova *Benzina*, a da nije iznevjerio fanove, već je u isto vrijeme dobio i nove. 

Nakon pet godina stanke, izvanredni pjevač koji je nebrojeno puta zadužio hrvatsku glazbenu scenu, objavljuje novi album jednostavna naslova *Massimo*, a potom su uslijedili hvaljeni albumi *Vještina* i *Vještina 2* koji su Massima vratili u sam vrh hrvatske mainstream pop-rock glazbe. 

Nakon više nominacija, godine 2004. napokon dobiva diskografsku nagradu Porin u kategoriji najbolje muške vokalne izvedbe. Uspjeh je ponovio i sljedeće dvije godine. 

Preminuo je 23. prosinca 2022. godine u Zagrebu od posljedica raka pluća, od kojeg se liječio u Vinogradskoj bolnici.

### Nagrade Porin za najbolju mušku vokalnu izvedbu

* 2004. za izvedbu *Znam zašto te osjećam*
* 2005. za izvedbu skladbe *Bacila je sve niz rijeku*
* 2006. za izvedbu skladbe *Ne plači (live)*
* 2007. za izvedbu skladbe *Da mogu*
* 2012. za izvedbu skladbe *Iz jednog pogleda*

Diskografija
------------

* Dorian Gray - Sjaj u tami (Jugoton, 1983.)
* Dorian Gray - Za tvoje oči (Jugoton, 1985.)
* Stranac u noći (Jugoton, 1987.)
* Riječi čarobne (Jugoton, 1988.)
* Muzika za tebe (Jugoton, 1989.)
* Zemlja plesa (Jugoton, 1990.)
* Elements (Helidon, 1992.)
* Metal Guru - Body, Energy & Emotions (Labin Art Express, 1993.)
* Benzina (Croatia Records/Tutico, 1995.)
* Metal Guru - Hero in 21st Century (Labin Art Express, 1998.)
* Massimo (Aquarius/Multimedia Records, 2003.)
* Vještina (Aquarius/Multimedia Records, 2004.)
* Massimo - Zlatna kolekcija (Croatia Records, 2004.)
* Apsolutno Uživo - live Iz Kluba Aquarius (Aquarius, 2005.)
* Vještina 2 (Aquarius, 2006.)
* Sunce se ponovo rađa (Aquarius, 2008.)
* Dodirni me slučajno (Aquarius, 2011.)
* 1 Dan Ljubavi (Aquarius, 2015.)

Izvori
------

1. ↑  Massimo Savić, Biografije, Večernji list Arhivirano 2014-03-08 na Wayback Machine-u (pristupljeno 7.ožujka 2014.)
2. ↑  Umro je Massimo

Vanjske poveznice
-----------------

* Massimo Savić službena web stranica Arhivirano 2019-04-12 na Wayback Machine-u
* Aquarius Records Arhivirano 2006-06-14 na Wayback Machine-u

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 80026423
* ISNI: 0000 0003 7301 6639
* MusicBrainz: 4800e4f1-469d-4ab0-97c8-38636caf709b

 |